
A nárcizmus két arca, valamint szelf-prezentációs taktikahasználatuk

 Kutatásom témája a vulnerábilis és grandiózus nárcizmus, valamint ezen személyiségvonások felépítése és a kapcsolatuk a szelf-prezentációs taktikák használatával. Gyakori az a megközelítés, hogy a nárcizmus csak egy egyoldalú személyiségi konstruktum vagy patológiás személyiségzavar, viszont ez a nézet nem csak leegyszerűsíti, hanem el is torzítja a konstruktum megítélését. Az alapvető személyiségvonások - legfőképpen az extraverzió és neuroticitás - jelentősen megváltoztatják a nárcizmus viselkedésbeli manifesztációját. A szelf-prezentációs taktikák használata segítségével leképezhető, hogy hogyan is tér el a két nárcizmus típus egymástól társadalmi kontextusban.
A kutatás a neuroticizmus és az extraverzió kontrollálásával próbált kapcsolatot találni az asszertív és a defenzív szelf-prezentációs taktikák alkalmazása és a nárcizmus két formája között. Az eredmények megerősítették az egyes taktikákra, valamint a grandiózus és a sérülékeny nárcizmusra vonatkozó hipotéziseket, azonban azt a feltételezést, hogy az extraverzió és a neuroticizmus a taktikahasználat mögöttes és valódi meghatározója - amelyet a nárcizmus csak közvetít és elfed - a vizsgálat nem igazolta.





